Red Hat Tower Raleighissa.
**Red Hat** on yhdysvaltalainen vuonna 1993 perustettu ohjelmistoyhtiö, joka listautui pörssiin 11. elokuuta 1999. IBM osti yhtiön vuonna 2019. Red Hatin päätuote on Red Hat Enterprise Linux. Yhtiö myös osallistuu Fedora Projectiin.

Historia
--------

Yritys on tullut tunnetuksi muun muassa Red Hat Linux -nimisestä Linux-käyttöjärjestelmän jakelupaketista.

Ensimmäisen Red Hat -nimisen Linux-jakelun loi Marc Ewing, joka julkaisi ensimmäisen version 31. lokakuuta 1994 (*Halloween*-nimellä). Bob Youngin ACC Corporation osti Ewingin liiketoiminnan ja nimesi uuden yhtiön Red Hatiksi. Vuonna 1995 yhtiö julkaisi 2.0 -jakelun, jossa käytettiin RPM-ohjelmaa käyttöjärjestelmän ohjelmien asennukseen.

Red Hat Linuxiin perustuvien jakelupakettien sukupuu.
Red Hat Linux 3.0.3 (Picasso) julkaistiin 15. maaliskuuta 1996 ja viimeiseksi Red Hat Linux -nimiseksi Linux-jakeluksi jäi Redhat 9.0 (Shrike), joka julkaistiin 31. maaliskuuta 2003. Red Hatin Linux -jakeluiden sarja jatkuu tuotelinjalla Red Hat Enterprise Linux, joka on yrityksille suunnattu, tuettu jakelu, ja nopeammin päivittyvällä Fedora-jakelulla, jota Red Hat kehittää ja sponsoroi.

Vuonna 2001 Red Hat julkaisi Red Hat Linuxin IBM S/390 -suurtietokonealustalle.

Red Hat on ollut yksi avoimen lähdekoodin merkittävimpiä kehittäjiä ja se, tai sen työntekijät, kuten Alan Cox ja Ulrich Drepper ovat ylläpitäneet keskeisimpiä avoimen koodin ohjelmistoja. Red Hat on sponsorina kannettava tietokone jokaiselle lapselle -projektissa.

Vuonna 2012 kerrottiin Red Hatin olevan ensimmäinen miljardin dollarin Linux-yhtiö. Vuonna 2016 yhtiöstä tuli ensimmäinen kahden miljardin dollarin Linux-yhtiö.

Marraskuussa 2017 Red Hat ilmoitti Red Hat Enterprise Linux -jakelunsa olevan saatavilla myös ARM-suorittimille perustuviin palvelimiin.

Lokakuussa 2018 IBM ilmoitti ostavansa Red Hatin 34 miljardilla Yhdysvaltain dollarilla. Toukokuussa 2019 Yhdysvaltain oikeusministeriö antoi hyväksynnän IBM:n ostokselle. Heinäkuussa 2019 kauppa vahvistettiin.

Red Hatilla on toimistoja ja henkilöstöä ympäri maailmaa, myös Pohjoismaissa ja Suomessa.

Yrityshankinnat
---------------

Red Hat ilmoitti marraskuussa 1999 ostavansa Cygnus Solutionsin. Myöhemmin Red Hat on hankkinut WireSpeedin, C2Netin ja Hell's Kitchen Systemsin. Vuonna 2001 se osti Planning Technologies, Incin ja hankki 2004 AOL:in iPlanetin oikeudet. Vuonna 2006 se hankki Java-sovelluspalvelinta kehittävän JBossin ja vuonna 2007 Metamatrixin ja Mobicentsin. Vuonna 2018 Red Hat osti CoreOS:n.

Liikevaihto
-----------

Vuonna 1999 Red Hat teki 3,6 miljoonaa dollaria tappiota 5,4 miljoonan dollarin liikevaihdolla. Vuonna 2008 yrityksen liikevaihto oli 523 miljoonaa dollaria ja se kasvoi 31 prosenttia edellisestä vuodesta. Sitä edellisenä vuonna kasvu oli 44 prosenttia. 
Vuonna 2009 yhtiö valittiin S&P 500 -indeksiin.
Vuonna 2018 yrityksen liikevaihto oli 3,4 miljardia dollaria.

Tuotteita
---------

* Red Hat OpenShift
* Red Hat Cloud Infrastructure
* Red Hat OpenStack Platform
* Red Hat CloudForms

Lähteet
-------

1. 1 2
2. ↑
3. 1 2  Larry Dignan: IBM closes $34 billion Red Hat acquisition: Now it's time to deliver  9.7.2019. ZDNet. Viitattu 11.7.2019. (englanniksi)
4. ↑  Joe Brockmeier: The spooktacular tale of Red Hat's Halloween release *redhat.com*.  31.10.2019. Viitattu 26.8.2021. (englanniksi)
5. ↑  Todd R. Weiss: Red Hat Linux now available for IBM S/390 mainframes  18.12.2001. ComputerWorld. Viitattu 17.8.2019. (englanniksi)
6. ↑
7. ↑
8. ↑  Steven J. Vaughan-Nichols: Red Hat: The first billion dollar Linux company has arrived *zdnet.com*.  28.3.2012. Viitattu 26.8.2021. (englanniksi)
9. ↑  Steven J. Vaughan-Nichols: Red Hat becomes first $2b open-source company *zdnet.com*.  22.3.2016. Viitattu 26.8.2021. (englanniksi)
10. ↑  Red Hat introduces Arm server support for Red Hat Enterprise Linux  13.11.2017. Red Hat. Viitattu 15.11.2017.
11. ↑  Andrew Liptak: IBM will acquire open-source cloud software company Red Hat  28.10.2018. The Verge. Viitattu 8.7.2019. (englanniksi)
12. ↑  Steven J. Vaughan-Nichols: IBM's Red Hat acquisition moves forward  7.5.2019. ZDNet. Viitattu 8.7.2019. (englanniksi)
13. ↑  Red Hat To Acquire Cygnus and Create Global Open Source Powerhouse  15.11.1999. Red Hat. Viitattu 8.7.2019. (englanniksi)
14. ↑  Here's what happens to CoreOS now that Red Hat owns it  9.5.2018. ZDNet. Viitattu 8.7.2019. (englanniksi)
15. ↑  S&P 500 to drop CIT Group, add Red Hat  21.7.2009. Reuters. Viitattu 8.7.2019. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Red Hat**.